P r í l o h a  1

A.

Deklarácia o mladých ľuďoch a alkohole

Európska Charta o alkohole, ktorá bola prijatá členskými krajinami v roku 1995, stanovila súbor hlavných cieľov a princípov na podporu a ochranu zdravia a kvality života pre všetkých ľudí v regióne. Cieľom tejto Deklarácie je chrániť deti a mladých ľudí pred nátlakom na pitie a znižovať škody, ktoré im priamo alebo nepriamo spôsobuje alkohol. Deklarácia znovu potvrdzuje päť princípov Európskej Charty o alkohole:

1.	Všetci ľudia majú právo na rodinný, spoločenský a pracovný život chránený pred nehodami, násilím a inými negatívnymi dôsledkami súvisiacimi  s alkoholom.
2.	Všetci ľudia majú právo na objektívnu a úplnú informáciu a výchovu, začínajúcu sa už od útleho veku, o dôsledkoch pitia alkoholu na zdravie, rodinu a spoločnosť.
3.	Všetky deti a dospievajúci majú právo vyrastať v bezpečnom prostredí bez negatívnych dôsledkov pitia alkoholu, ako aj právo na ochranu pred propagáciou alkoholických nápojov.
4.	Všetci ľudia, ktorých konzumácia alkoholu je hazardná alebo škodlivá, ako aj týmto postihnutí členovia ich rodín, majú právo na dostupnú liečbu a starostlivosť.
5.	Všetci ľudia, ktorí si neželajú piť alkohol, alebo nemôžu pre zdravotné či iné príčiny, majú právo na ochranu pred tlakmi piť alkohol, ako aj právo na podporu svojho triezveho spôsobu života.  

Hlavný princíp

Zdravie a kvalita života sú základným právom každej ľudskej bytosti. Ochrana a podpora zdravia a kvality života detí a mladých ľudí sú podstatné v zmysle Dohody OSN o právach dieťaťa, a tvoria podstatnú súčasť rámca politiky WHO – Zdravie pre všetkých v 21. storočí, ako aj misie UNICEF. Európsky akčný plán proti alkoholu na roky 2000-2005 vo vzťahu k mladým ľuďom a alkoholu kladie dôraz na potrebu poskytnúť podporné prostredie doma, vo vzdelávacích inštitúciách, na pracoviskách a v miestnych spoločenstvách, aby sa mladým ľuďom dostalo ochrany od nátlaku na pitie a aby sa znížil rozsah a závažnosť škôd súvisiacich s alkoholom. Ďalšia veľká príležitosť na to, aby sa téma mládeže a alkoholu dostala na program dňa, sa už približuje tým, že vlády vo svete sa pripravujú pre Osobitné VZ OSN o deťoch, ktoré sa bude konať v septembri 2001 a pri ktorom UNICEF slúži ako sekretariát. 

Prostredia mladých

Globalizácia médií a trhu stále viac tvaruje vnímanie, výber a správanie sa mladých ľudí. Veľa mladých ľudí má dnes väčšie možnosti a viac hotovosti, ale sú aj zraniteľnejší voči čoraz agresívnejším technikám predaja a propagácie konzumných produktov a potenciálne škodlivých látok, kam patrí aj alkohol. Zároveň prevládajúca ideológia voľného trhu narušila v mnohých krajinách existujúce siete verejno-zdravotníckej starostlivosti a oslabila sociálne štruktúry použiteľné pre mladých ľudí. Rýchle spoločenské a ekonomické zmeny, občianske nepokoje a konflikty, chudoba, bezdomovstvo a izolácia, zvýšili pravdepodobnosť toho, aby v živote mladých ľudí mohli hrať alkohol a drogy rozsiahlu a deštruktívnu úlohu.

Trendy v pití 

Hlavné trendy v spôsoboch pitia mladých ľudí sú: väčšia experimentácia s alkoholom u detí, rast výskytu vysoko rizikového pitia, ako sú ‚pijanské záťahy’ s opíjaním sa, predovšetkým u dospievajúcich a mladých dospelých, ako aj pitie alkoholu spolu s braním iných drog (poly-drogové užívanie). U mladých ľudí je tiež zreteľná spojitosť medzi konzumáciou alkoholu, tabaku a nelegálnych drog.

Dôsledky pitia u mladých ľudí

Mladí ľudia sú zraniteľnejší voči telesnému, citovému a spoločenskému ublíženiu v dôsledku svojho vlastného pitia, či následkom pitia iných ľudí. Existujú silné prepojenia medzi vysoko rizikovým pitím, násilím, sexuálnym správaním bez ochrany, dopravnými a inými nehodami, trvalými zneschopneniami a smrťou. Zdravotné, sociálne a ekonomické náklady, spôsobené problémami súvisiacimi s pitím mladých ľudí, predstavujú pre spoločnosť podstatné bremeno.

Verejné zdravie 

Zdravie a dobré cítenie sa mnohých mladých ľudí je dnes vážne ohrozené užívaním alkoholu a ostatných drog. Z hľadiska verejného zdravia ide o jasné posolstvo: neexistuje nijaký vedecký dôkaz o bezpečnej hranici konzumácie alkoholu, a to obzvlášť pre deti a mladých dospievajúcich, čo sú tie najzraniteľnejšie skupiny. Mnohé deti sa stávajú obeťami škôd v dôsledku pitia iných ľudí, predovšetkým členov rodiny, čoho výsledkom je rodinný rozvrat, ekonomická a citová chudoba, zanedbávanie, obťažovanie detí, násilie a strata životných perspektív. Je potrebné formulovať zdravotnú politiku v záujme verejného zdravia tak, aby nedochádzalo k jej narúšaniu komerčnými záujmami. Jedným zo zdrojov veľkých obáv sú snahy alkoholového priemyslu a reštauračno-ubytovacích služieb, o komercionalizáciu športu a kultúry mládeže širokou podporou a sponzorstvom. 

Deklarácia

Prostredníctvom tejto Deklarácie sa my, účastníci Európskej ministerskej konferencie WHO o mladých ľuďoch a alkohole, obraciame na všetky členské štáty, medzivládne a mimovládne organizácie a ďalšie zainteresované strany, aby ochraňovali zdravie a investovali do zdravia a pohody mladých ľudí tak, aby sa mohli tešiť z kvality života a z plnohodnotnej budúcnosti v zmysle práce, voľného času, rodinného a spoločenského života.

Politika voči alkoholu, zameriavajúca sa na mladých ľudí, by mala byť súčasťou širšej odozvy spoločnosti, pretože pitie mladých ľudí do značnej miery odzrkadľuje postoje a praktiky širšej komunity dospelých. Mladí ľudia sú osobitný zdroj a môžu byť pozitívnym prínosom pre riešenie problémov súvisiacich s alkoholom.
 
Na doplnenie tejto širšej spoločenskej odozvy, tak ako je to načrtnuté v Európskom akčnom pláne pre alkohol na roky 2000-2005, je teraz nevyhnutné stanoviť si špecifické ciele, prijať opatrenia a podporiť aktivity mladých ľudí. Vzhľadom na to si členské krajiny, tak ako je to primerané ich rozmanitým kultúram, sociálnym, právnym a ekonomickým podmienkam:

1. stanovia nasledujúce ciele, ktoré by sa mali dosiahnuť do roku 2006:
a)	podstatne znížiť počet mladých ľudí, ktoré začnú konzumovať alkohol;

b)	odsunúť na neskoršie vek začiatku pitia u mladých ľudí;

c)	podstatne znížiť výskyt a frekvenciu vysoko rizikového pitia u mladých ľudí, najmä u dospievajúcich a mladých dospelých;

d)	dať a/lebo rozšíriť zmysluplné alternatívy oproti konzumácii alkoholu a užívaniu drog a dať viac výcviku tým, ktorí pracujú s mladými ľuďmi;

e)	zvýšiť zapojenie mladých ľudí do tvorby a vykonávania zhravotníckej politiky, a to najmä v otázkach týkajúcich sa alkoholu;

f)	zvýšiť možnosti vzdelávania o alkohole pre mladých ľudí;

g)	minimalizovať tlaky nútiace mladých ľudí k pitiu, najmä vzhľadom na propagovanie  alkoholu, jeho voľnú distribúciu, reklamu, sponzorstvo a dostupnosť, s dôrazom najmä na zvláštne príležitosti;

h)	podporovať akcie proti nelegálnemu predaju alkoholu;

i)	zabezpečiť a/lebo zvýšiť dostupnosť zdravotníckych a poradenských služieb, a to najmä pre mladých ľudí, ktorí majú problémy s alkoholom a pre ich rodičov alebo členov ich rodín, ktorí sú závislí od alkoholu;

j)	podstatne znížiť škody súvisiace s alkoholom, najmä nehody, prepadnutia a násilie, predovšetkým ak ich účastníkmi sú mladí ľudia.

2. podporia účinné opatrenia v politike voči alkoholu v štyroch širokých oblastiach :

•	Poskytovanie ochrany: Posilniť opatrenia na ochranu detí a dospievajúcich proti ich vystavovaniu ponuke alkoholu. Zabezpečiť, aby výrobcovia alkoholu nezameriavali svoje produkty na deti a dospievajúcich. Kontrolovať dostupnosť alkoholu zameraním sa na prístup k nemu, minimálny vek a cenové opatrenia, ktoré majú vplyv na pitie vo veku pod zákonom stanovenou hranicou. Poskytnúť ochranu a podporu pre deti a dospievajúcich, ktorých rodičia a členovia ich rodiny sú závislí od alkoholu, alebo ktorí majú problémy súvisiace s alkoholom. 

•	Poskytnutie vzdelávania: Zvyšovať uvedomovanie si účinkov alkoholu, najmä medzi mladými ľuďmi. Vyvinúť zdravotno-výchovné programy na tému alkohol v prostrediach, ako sú vzdelávacie inštitúcie, mládežnícke organizácie a miestne spoločenstvá. Tieto programy by mali umožniť rodičom, učiteľom, rovesníkom a mládežníckym lídrom, aby pomohli mladým ľuďom osvojiť si a používať životné zručnosti, vyrovnať sa so sociálnymi tlakmi a zvládnutím rizika.

•	Podporné prostredia: Vytvárať také možnosti, kde sa podporia a budú pozitívne vnímať alternatívy voči pijanskej kultúre. Povzbudiť úlohu rodiny v podpore zdravia a pohody mladých ľudí. Zabezpečiť, aby sa pracoviská a školy stali prostrediami bez alkoholu.

•	Znižovanie poškodenia: Zabezpečiť lepšie pochopenie negatívnych dôsledkov pitia na jednotlivca, rodinu a spoločnosť. V prostredí kde sa pije zabezpečiť výcvik pre tých, ktorí podávajú alkohol, prijať a aj presadzovať také úpravy, ktoré zakazujú predaj alkoholu maloletým a podnapitým osobám. Presadiť pravidlá a tresty za šoférovanie pod vplyvom alkoholu. Poskytnúť primerané zdravotné a sociálne služby pre mladých ľudí, ktorí prežívajú problémy v dôsledku pitia iných, alebo v dôsledku svojho vlastného pitia. 

3. podporia účinné opatrenia v politike voči alkoholu v štyroch širokých oblastiach :

•	budovať politickú vôľu prostredníctvom rozvoja ucelených celonárodných plánov a stratégií spolu s mladými ľuďmi, so zámerom zredukovať pitie a s ním súvisiace škody, a to najmä v rôznych vrstvách populácie mládeže a hodnotiť dosiahnutý pokrok.

•	Rozvíjať partnerstvo s mladými ľuďmi, najmä pomocou primeraných sietí na miestnej úrovni. Považovať mladých ľudí za zdroj a poskytnúť im možnosti na účasť pri dosahovaní tých rozhodnutí, ktoré budú ovplyvňovať ich život. Klásť zvláštny dôraz na redukciu nerovnosti, predovšetkým v oblasti zdravia.

•	Rozvíjať ucelený prístup na riešenie sociálnych a zdravotných problémov, ktoré mladí ľudia prežívajú v spojitosti s alkoholom, drogami a inými súvisiacimi témami. Podporiť medzisektorový prístup na národnej a miestnej úrovni a tým zaistiť trvalo pôsobiace a účinnejšie postupy. Pri podpore zdravie a životnej pohody mladých ľudí vziať do úvahy ich rôznorodé sociálne a kultúrne zázemia, najmä u skupín, ktoré majú špeciálne potreby.

•	Posilniť medzinárodnú spoluprácu medzi členskými krajinami. Mnohé opatrenia je treba posilniť na medzinárodnej úrovni, ak chceme, aby boli naozaj účinné. WHO poskytne svoje vedenie a sprostredkuje vytvorenie primeraného partnerstva, pričom využije siete svojich spolupracovníkov v celom európskom regióne. V tomto smere je mimoriadne významná spolupráca s Európskou komisiou.

Regionálna úradovňa WHO bude pomocou svojho Európskeho informačného systému pre alkohol monitorovať, vyhodnocovať a podávať správu o pokroku v euroregióne vzhľadom na záväzky prijaté v tejto Deklarácii.

Bratislava, 28. februára 2001				© Preklad    PhDr. Alojz Nociar, CSc.
								     národný spolupracovník WHO
pre EAAP 2000-2005

B.

rezolúcia

51. schôdze Regionálneho výboru SZO pre Európu v Madride, zo dňa 12. 9. 2001

Regionálny Výbor

s odvolaním sa na celkový rámec dokumentu Zdravie pre všetkých v regióne Európy na 21. storočie, ktorý prijal v roku 1998 (rezolúciou EUR/RC48/R5);

s odvolaním sa na rezolúciu EUR/RC42/R8, ktorou odobril prvú a druhú fázu Európskeho akčného plánu pre alkohol;

s odvolaním sa na Európsku chartu o alkohole, prijatú na Európskej konferencii o zdraví, spoločnosti a alkohole (Paríž, 12.-14. decembra 1995);

a s odvolaním sa aj na rezolúciu EUR/RC49/R8, ktorou prijal tretiu fázu Európskeho akčného plánu pre alkohol (2000-2005);

s ohľadom na dokument EUR/RC51/10, ktorý podáva prehľad o plnení Európskeho akčného plánu pre alkohol, vrátane Európskej ministerskej konferencie o mladých ľuďoch a alkohole (Štokholm, 19. - 21. február 2001), pričom obsahuje i návrhy na aktivity nasledujúce po tejto konferencii;

berúc do úvahy Deklaráciu o mladých ľuďoch a alkohole, ktorá bola bezvýhradne akceptovaná na Ministerskej konferencii;

1.	PRIJÍMA túto Deklaráciu ako zásadné vyjadrenie politiky Svetovej zdravotníckej organizácie voči mladým ľuďom a alkoholu v regióne;

2.	VYZÝVA členské štáty:

(a)	pokračovať v realizácii Európskeho akčného plánu pre alkohol a uviesť do života tie opatrenia, ktoré obsahuje Deklarácia, a to najmä chrániť zdravie mladých ľudí pred rizikami alkoholu a ostatných psychoaktívnych drog;
(b)	formulovať a monitorovať postup pri dosahovaní cieľov, tak ako sú vyjadrené v Deklarácii;
(c)	zapojiť organizácie mladých ľudí do rozvoja, uskutočňovania a vyhodnocovania opatrení a programov, ktoré sú zvlášť významné pre ich vlastné zdravie a pohodu;
(d)	zapojiť mladých ľudí a dospievajúcich do integrácie opatrení a programov vo vzťahu k mladým ľuďom a alkoholu v prípade ucelených a medzisektorových opatrení voči alkoholu, v súlade s Európskym akčným plánom pre alkohol;
(e)	uvažovať o posilnení svojej legislatívy týkajúcej sa poskytovania alkoholu mladým ľuďom;

3.	ŽIADA regionálneho riaditeľa:

(a)	zdôrazniť, že existuje úzka súvislosť medzi šírením sa konzumácie alkoholu a socio-ekonomickými faktormi, a to najmä problém zhoršujúcej sa chudoby v krajinách, ktoré prekonávajú ekonomickú premenu;
(b)	podporiť vývoj Európskeho informačného systému o alkohole, vrátane údajov o vyhodnotených programoch na prevenciu alkoholu, ako dôležitej súčasti databázy o verejnom zdraví;
(c)	upevniť partnerstvá s ďalšími medzinárodnými a nadnárodnými organizáciami, ako aj s hnutiami mladých, aby sa presadzovali zámery Európskeho akčného plánu pre alkohol a Deklarácie;
(d)	vytvoriť podmienky na silnejšiu podporu členských štátov zo strany Regionálnej úradovne pri uskutočňovaní Európskeho akčného plánu pre alkohol;
(e)	zabezpečiť trvalú a silnú podporu pre uskutočňovanie Akčného plánu a Deklarácie vyčleňovaním adekvátnych zdrojov na tento cieľ;
(f)	uviesť v regióne Európy do života systém na monitorovanie ponuky alkoholických nápojov mladým ľuďom.

Bratislava, 16. septembra 2001			© Preklad    PhDr. Alojz Nociar, CSc.
								     národný spolupracovník WHO
pre EAAP 2000-2005